Paîs Basc: scjàs politic par altris câs di torture
Ta chestis ultimis zornadis i mieçs di comunicazion dal stât spagnûl, massime chei bascs, a àn fevelât di un gnûf câs di torture cuintri di doi citadins bascs acusâts di jessi membris di ETA. Magari cussì no, l’ûs de violence de bande des fuarcis di polizie spagnolis, no dome come sisteme par interogâ, ma ancje dome par scunî i fermâts, e rimonte inmò ae ete franchiste e no à mai dât segnâi di finî. Cun di fat, lis violencis fatis cuintri dai arestâts, che a jentrin ad in plen inte definizion internazionâl di torture, a son stadis metudis in vore in cetancj câs, massime cuintri dai membris di grups armâts indipendentiscj e di opositôrs politics, in particolâr intal Paîs Basc là che par agns a àn operât ancje scuadrons de muart al servizi des autoritâts spagnolis (come ben dimostrât dal câs dai GAL), ma ancje intai Paîs Catalans. Ta chescj ultins agns a son stâts centenârs i citadins bascs che a àn denunciât torturis de bande des fuarcis di polizie e no si trate dome di etarras (o sei membris di ETA), ma ancje di rapresentants politics e culturâi dal panorame nazionalitari basc. Si trate di une pratiche facilitade dal regjim di incomunicazion che la legjislazion spagnole e permet pai prins cinc dîs daspò dal arest, cuant che il fermât al reste tes mans de polizie par 120 oris di file cence podê viodi nissun, nancje un avocat, e cence nissun control esterni, come che di agns e va dilunc a denunciâ Amnesty International. Cundut achel, la plui part di chescj câs, no ven nancje indagade par vie che lis autoritâts politichis e judiziariis spagnolis a sierin la cuestion cul dî che ducj i etarras arestâts a àn ordin di denunciâ torturis. Dut câs, ogni tant, al salte fûr un câs che pe sô gravitât nol permet di platâ la cuestion. E al è propit ce che al è sucedût ta chestis zornadis daspò dal ricovar di urgjence di Igor Portu arestât cualchi ore prime de Guardia Civil cun Mattin Sarasola intal paîs di Arrasate. Cuant che la polizie lu à menât tal ospedâl di Donostia, Portu al mostrave une cueste rote, un polmon sbusât cun versament di sanc, un voli pestât e pachis su dut il cuarp. Daûr dai sanitaris se a vessin spietât inmò prime di ricoverâlu il zovin al riscjave di murî par vie de feride intal polmon. Daspò che la gnove e je stade comunicade de radio Infozazpi Irratia e po de edizion in rêt dal cuotidian Gara, al è saltât fûr un montafin mediatic, ma soredut politic. La Guardia Civil che tun prin moment, daspò dal arest dai 6 di Zenâr, e veve fevelât di un fer cence nissun probleme, une volte deventadis publichis lis condizions di Portu e à comunicât che la feride tal polmon e jere stade causade di un colp cjapât dal zovin te puartele de machine intant dal arest. Plui tart il ministri spagnûl dal interni, Alfredo Perez Rubalcaba, intune conference stampe, al à dite che daspò vêsi fats identificâ cence problemis, i doi zovins a vevin cirût di scjampâ cuant che la polizie e veve cirût di controlâ i lôr russacs e che lis feridis a jerin stadis causadis de barufe saltade fûr cul tentatîf dai fantats di scjampâ. Cun di fat, tal framieç, a jerin stadis comunicadis ancje lis condizions fisichis di Mattin Sarasola che al presentave segnâi di pachis su dut il cuarp. A jevâ lis reazions duris e la domande di sclariments rivadis massime dai rapresentants politics bascs, ma ancje des associazions pai dirits umans, no jerin duncje dome lis condizions di salût dai doi zovins, ma ancje lis versions contraditoriis des autoritâts spagnolis. Tant plui che, ancje cjapantlis par buinis, no si capive cemût che cuntune feride cussì serie di riscjâ di murî, Igor Portu al fos stât menât in ospedâl passe sedis oris daspò che i fats a saressin capitâts. Tal framieç di Madrid si cirive di sviâ la atenzion dai mieçs di comunicazion, cul dî che i doi arestâts a saressin stâts membris de celule di ETA responsabile dal atentât intal aeropuart di Barajas. Une informazion cheste mai saltade fûr prime, cundut che par solit, al moment dal arest, lis autoritâts spagnolis a dan simpri une grande evidence ai episodis di violence atribuîts ai etarras arestâts. Parcè dâ fûr chestis informazions propit cumò? Intervistade de emitente radiofoniche Infozazpi Irratia, la avocate di Portu, Amaia Izko, e à declarât che “ce che si vûl fâ al è confondi cul butâ fum, cul fâ il rumôr plui grant pussibil par taponâ il scjàs che a son daûr a movi lis notiziis su la situazion di Igor e Mattin. A son daûr a inventâsi lis acusis plui penzis pussibilis. Cussì, no dome si va a violâ la presunzion di inocence, il segret istrutori, l'isolament, ma, cence dubi, si smire a fâ il rumôr plui grant pussibil par taponâ lis provis des torturis”. Dut câs, di là des peraulis de avocate dal zovin basc, a discreditâ lis peraulis des autoritâts spagnolis a son i stes fats. Prin di dut, a smentî la version dal ministri e de polizie, za in contradizion tra di lôr, a jerin stadis lis fameis di Portu e di Sarasola che a vevin dite che i doi zovins, cuant che daspò dal arest a jerin stâts puartâts intes lôr cjasis de polizie pe percuisizion, no mostravin segnâi di pachis come che, invezit, al varès vût di jessi se lis violencis si fossin vudis intant dal arest. Ai 10 di Zenâr e je stade rindude publiche la declarazion di un testemoni che al veve viodût cui siei voi cemût che al moment dal arest i doi fantats bascs no vevin fat resistence e che no si vevin vût episodis di violence. Tes zornadis seguitivis a son stadis rindudis publichis lis declarazions dadis dai doi zovins ai magjistrâts che ju vevin interogâts. Ducj e doi a àn contât la dinamiche dal fer di polizie, che si veve davuelt cence incidents, e po lis violencis patidis tes oris daspò dal arest che a vevin vût il moment plui dûr pôc prime dal ricovar di Portu, cuant che i doi zovins a jerin stâts menâts fûr dal centri di detenzion, tune boschete ad ôr di un riu, là che ur jere stade fate la “bolsa” e altris formis di torture. Al va dite che cuant che i doi fantats a son stâts interogâts a jerin ducj e doi in regjim di incomunicazion, ven a dî che no dome no podevin comunicâ tra di lôr, ma no vevin vût contats cun nissun fûr che cu la polizie e che no savevin nuie di ce che al sucedeve fûr de stanzie là che a jerin sierâts. Il fat che lis lôr declarazions a sedin coerentis tra di lôr, come che al à ricognossût il stes judiç spagnûl che ju à interogâts, coerentis cui risultâts dai esams medics, e coerentis cu lis testemoneancis cjapadis sù ta chestis zornadis tra chei che a vevin podût viodi alc al dimostre a clâr che la torture e je inmò une realtât intal stât spagnûl, massime cuant che si à a ce fâ cun presonîrs bascs.
[Font: Gara, 07-08-09-10-12/01/2008; El Mundo, 08/01/2008; Mon Divers, 09/01/2008; EiTB, 10/01/2008; Infozazpi Irratia, 10/01/2008]
fur_Latn fur_Latn lmo_Latn